การควบคุมภายใน 

ในการประชุมคณะกรรมการบริษัทครั้งที่ 7/2551 เมื่อวันที่ 6 พฤศจิกายน 2551
โดยมีคณะกรรมการตรวจสอบทั้งสามท่านเข้าร่วมประชุมด้วย
มีการประเมินความเพียงพอและความเหมาะสมของระบบควบคุมภายในของบริษัทประจำปี 2551
โดยการซักถามข้อมูลจากฝ่ายบริหาร และพิจารณาแบบประเมินที่ฝ่ายบริหารจัดทำ
โดยได้สรุปความเห็นเกี่ยวกับระบบควบคุมภายในด้านต่างๆดังนี้

องค์กรและสภาพแวดล้อม
คณะกรรมการบริษัทมีการกำหนดเป้าหมายการดำเนินธุรกิจที่ชัดเจนและวัดผลได้
มีการจัดโครงสร้างอำนาจหน้าที่ของคณะกรรมการ ผู้บริหาร และพนักงานไว้อย่างชัดเจน
มีการจัดวางระบบป้องกันการใช้อำนาจหน้าที่ไปในทางมิชอบ
ให้ความสำคัญต่อความซื่อสัตย์สุจริตกับผู้ที่เกี่ยวข้องทุกฝ่าย มีข้อกำหนดเกี่ยวกับจริยธรรมธุรกิจ
และจรรยาบรรณพนักงาน ให้แก่คณะกรรมการบริษัท ผู้บริหาร และพนักงานทุกคนพึงปฏิบัติ
บริษัทได้ให้ความสำคัญต่อสวัสดิภาพและความปลอดภัยของกรรมการ ผู้บริหาร และพนักงานทุกคน
จึงได้จัดตั้งสวัสดิการกรมธรรม์ประกันภัยอุบัติเหตุกลุ่มสำหรับทุกคนโดยทั่วถึงกัน
มีการแต่งตั้งคณะกรรมการความปลอดภัยในอาชีวอนามัยและสภาพแวดล้อมในสถานประกอบการ
โดยมีการจัดอบรมการซ้อมหนีไฟทั้งภาคทฤษฎีและภาคปฏิบัติเพื่อเสริมสร้างความรู้ความเข้าใจให้แก่พนักงานในการป้องกันอุบัติภัยที่อาจเกิดขึ้นได้ทั้งภายในและภายนอกบริษัท
รวมถึงการส่งเสริมและสนับสนุนให้พนักงานการออกกำลังกายเพื่อการมีสุขภาพที่ดี

ด้านการบริหารความเสี่ยง บริษัทมีการบริหารความเสี่ยงอย่างเป็นระบบ
และมีแนวทางในการดำเนินธุรกิจด้วยความซื่อสัตย์สุจริตและจริยธรรมที่ดี ตามหลักธรรมาภิบาล
โดยเชื่อมั่นว่าเป็นรากฐานที่สำคัญในการจัดการกับปัญหา อุปสรรค และความเสี่ยงต่างๆ
ได้อย่างมีประสิทธิภาพและประสิทธิผล มีการจัดทำระเบียบแนวปฏิบัติและคู่มือการปฏิบัติงาน
อำนาจดำเนินการที่เหมาะสมกับองค์กร มีระบบคอมพิวเตอร์ที่มีประสิทธิภาพและทันสมัย
มีการพิจารณา วิเคราะห์ และประเมินปัจจัยเสี่ยงของธุรกิจในด้านต่างๆ อย่างสม่ำเสมอ
เพื่อหามาตรการป้องกันและจัดการความเสี่ยงให้อยู่ในระดับที่เหมาะสม มีประสิทธิภาพ มีประสิทธิผล
และสอดคล้องในแต่ละสภาวะการณ์ โดยไม่ส่งผลกระทบต่อการดำเนินงานของบริษัทเป็นสำคัญ

การควบคุมการปฏิบัติงานของฝ่ายบริหาร

บริษัทมีการแบ่งแยกบทบาทหน้าที่ความรับผิดชอบระหว่างคณะกรรมการบริษัทและผู้บริหารระดับสูงอย่างชัดเจน
มีการกำหนดขอบเขต อำนาจหน้าที่ ตลอดจนความรับผิดชอบของผู้บริหารและผู้ปฏิบัติงานทุกคน
มีการกำหนดอำนาจอนุมัติและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
มีคณะกรรมการบริหารเป็นผู้ตรวจสอบ ทบทวน และติดตามผลการปฏิบัติงานของทุกฝ่าย
มีคณะกรรมการบริหารความเสี่ยง
และคณะกรรมการตรวจสอบติดตามผลการดำเนินงานและประเมินความเสี่ยงของบริษัทเป็นประจำทุกเดือน
และมีการรายงานผลการปฏิบัติงานต่อคณะกรรมการบริษัทเป็นประจำอย่างน้อยไตรมาสละหนึ่งครั้ง
และมีการกำหนดวิธีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว รวมทั้งการเข้าทำธุรกรรมที่เกี่ยวโยงกันไว้อย่างชัดเจน

ระบบสารสนเทศและการสื่อสารข้อมูล

บริษัทจัดให้มีระบบสารสนเทศและเทคโนโลยีที่ทันสมัย
เพื่อสนับสนุนการปฏิบัติงานภายในองค์กรอย่างมีประสิทธิภาพ
และมีการพัฒนาระบบสารสนเทศอย่างต่อเนื่อง โดยมีหน่วยงานรวบรวม วิเคราะห์
และจัดเก็บในระบบคลังข้อมูลของบริษัท
เพื่อเพิ่มประสิทธิผลและประสิทธิภาพในการบริหารจัดการทั่วทั้งองค์กร มีระบบงานต่างๆ เช่น
บัญชีการเงิน การจัดทำงบการเงินเพื่อการบริหาร การบริหารงานจัดซื้อ การจัดจำหน่าย
การบริหารสินค้าคงคลัง และการบริหารทรัพยากรมนุษย์
โดยทุกระบบจะบูรณาการเชื่อมโยงกันทั้งหมด
ซึ่งทำให้สามารถควบคุมและป้องกันปัญหาจากความผิดพลาด
มีการประเมินและติดตามเพื่อให้ระบบมีประสิทธิภาพและสอดคล้องกับนโยบายของบริษัท
จึงได้ข้อมูลสารสนเทศที่ถูกต้องตรงกันเชื่อถือได้และรวดเร็ว
ช่วยให้ฝ่ายบริหารได้รับรู้ข้อมูลตรงเวลาและสามารถใช้เพื่อประกอบการตัดสินใจได้ทันเหตุการณ์

บริษัทมีมาตรการป้องกันความปลอดภัยสำหรับฮาร์ตแวร์ ซอฟต์แวร์ และระบบฐานข้อมูล
โดยมีโปรแกรมไฟร์วอลล์ป้องกันการบุกรุก โปรแกรมป้องกันไวรัส
การจัดเก็บสำเนาสำรองข้อมูลในสื่ออิเล็กทรอนิกส์ทั้งในและนอกสถานที่
รวมทั้งการจัดทำสัญญาบำรุงรักษาเครื่องเซิร์ฟเวอร์ตลอดเวลา

ระบบการติดตาม

บริษัทมีการกำหนดและประเมินระบบการควบคุมภายในให้เหมาะสมกับการดำเนินธุรกิจของบริษัทอย่างสม่ำเสมอ
มีการติดตามและประเมินผลอย่างต่อเนื่อง
และเพื่อให้การบริหารงานเป็นไปอย่างมีประสิทธิภาพและประสิทธิผลฝ่ายบริหารจึงมีการกำหนดเป้าหมายและระยะเวลาไว้อย่างชัดเจนเพื่อการบรรลุวัตถุประสงค์ตามที่คาดหวัง
โดยมีการเสนอรายงานการติดตามผลต่อคณะกรรมการบริษัท คณะกรรมการตรวจสอบ
และผู้บริหารระดับสูง เพื่อเป็นแนวทางสำหรับการประเมินผลงานร่วมกัน

จากการประเมินระบบการควบคุมภายในของบริษัททั้ง 5 ด้านข้างต้น
คณะกรรมการบริษัทมีความเห็นว่า
บริษัทมีหลักการปฏิบัติที่ชัดเจนเพื่อให้พนักงานปฏิบัติงานอย่างมีระบบ
สามารถบริหารงานได้อย่างมีประสิทธิภาพ มีการประเมินและวิเคราะห์สถานการณ์
เหตุการณ์ที่เป็นภาวะความเสี่ยงในเชิงธุรกิจ ทั้งปัจจัยภายในและปัจจัยภายนอก
เพื่อการจัดให้มีการบริหารความเสี่ยงอย่างเหมาะสม โดยมีระบบการควบคุมภายในด้านต่างๆ
รวมทั้งระบบการควบคุมภายใน ในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอและสอดคล้องกับนโยบายของบริษัท

ทั้งนี้ คณะกรรมการบริษัทตระหนักดีว่าระบบควบคุมภายในใดๆ
ก็ตามอาจไม่สามารถรับประกันได้ทั้งหมดต่อความเสียหายอันอาจเกิดจากความผิดพลาดที่เป็นสาระสำคัญ
แต่ก็สามารถป้องกันหรือรับประกันได้ในระดับที่สมเหตุสมผล

รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัทครั้งที่ 3/2551 วันที่ 14 พฤษภาคม 2551 ได้มีมติแต่งตั้ง นางอรดี
รุ่งเรืองโรจน์ นางวัชนี วัฒนถวัลย์วงศ์ และนายเกรียงศักดิ์ ศรีไพศาล
เป็นคณะกรรมการตรวจสอบของบริษัทในปี 2551 อีกวาระหนึ่ง โดยมีวาระการดำรงตำแหน่ง 1
ปีนับแต่วันที่ 14 พฤษภาคม 2551 เป็นต้นไป
คณะกรรมการตรวจสอบประกอบด้วยกรรมการอิสระจำนวน 3 ท่าน
โดยกรรมการสองท่านมีความรู้ดัานบัญชีการเงิน
กรรมการแต่ละท่านไม่ได้เป็นกรรมการบริหารหรือเจ้าหน้าที่ของบริษัท
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ
กรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัทซึ่งสอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย

ในรอบปี 2551 คณะกรรมการตรวจสอบ มีการประชุมร่วมกันรวม 12 ครั้ง
โดยมีผู้สอบบัญชีและฝ่ายบริหารเข้าร่วมประชุมตามวาระอันควร
ได้ร่วมประชุมกับคณะกรรมการบริษัทอีก 7 ครั้ง การประชุมคณะกรรมการบริษัทครั้งที่ 7/2551 วันที่
6 พฤศจิกายน 2551
ได้อนุมัติกฎบัตรคณะกรรมการตรวจสอบฉบับใหม่เพื่อให้สอดคล้องกับพระราชบัญญัติหลักทรัพย์และตลาดหลักทรัพย์
(ฉบับที่ 4) พ.ศ. 2551 โดยกฎบัตรฉบับใหม่นี้มีผลใช้บังคับตั้งแต่วันที่ 6 พฤศจิกายน 2551
เป็นต้นไป

สาระสำคัญของการปฏิบัติงานในรอบปี 2551 สรุปได้ดังนี้

1.  ดูแลรายงานทางการเงินของบริษัทให้ตรงต่อความเป็นจริงอย่างครบถ้วนและเชื่อถือได้
    มีการเปิดเผยข้อมูลอย่างเพียงพอ
    ได้รับทราบรายงานและพิจารณาข้อชี้แจงจากฝ่ายบริหารอย่างเพียงพอ
    สอบทานงบการเงินรายไตรมาสและงบการเงินประจำปีก่อนนำเสนอคณะกรรมการบริษัทอนุมัติเพื่อนำส่งตลาดหลักทรัพย์ฯ

2.  ดูแลให้บริษัทมีระบบการควบคุมภายในที่เหมาะสมและมีประสิทธิภาพ
    สอบทานผลการตรวจสอบประจำปี 2550 และพิจารณาแผนการตรวจสอบประจำปี 2551
    ของสำนักตรวจสอบภายในเพื่อให้เกิดความมั่นใจว่าบริษัทยังคงมีระบบการควบคุมภายในที่เหมาะสมกับสภาพธุรกิจ
    และได้ดำเนินการปรับปรุงระบบการควบคุมภายในในส่วนที่เป็นจุดอ่อนที่มีสาระสำคัญอย่างต่อเนื่อง
    ในปี 2551
    คณะกรรมการตรวจสอบยังคงให้ความสำคัญเป็นพิเศษในเรื่องการควบคุมการบริหารการขายและลูกหนี้
    ระดับสินค้าคงคลัง การบริหารต้นทุนและค่าใช้จ่าย และการป้องกันการทุจริตของพนักงาน
    ทั้งนี้เพื่อป้องกันหรือลดความเสียหาย การสิ้นเปลือง การทุจริตในการใช้ทรัพยากรดังกล่าว

3.  ดูแลให้บริษัทมีการประเมินความเสี่ยงในด้านต่างๆอย่างเหมาะสมเพื่อประโยชน์ในการบริหารความเสี่ยงของบริษัททางด้านการลงทุนในธุรกิจใหม่
    การดำเนินธุรกิจ การบริหารจัดการ และด้านการเงิน

4.  สอบทานรายการที่เกี่ยวโยงกันและร่วมพิจารณาอนุมัติรายการที่เกี่ยวโยงกันที่เกิดขึ้น เช่น
    การว่าจ้างและการค้ำประกันบริษัทที่เข้าข่ายรายการที่เกี่ยวโยงกันตามประกาศของตลาดหลักทรัพย์ฯ
    คณะกรรมการตรวจสอบไม่พบการกระทำที่เป็นการฝ่าฝืนข้อกฏหมายหรือข้อกำหนดของตลาดหลักทรัพย์ฯ

5.  พิจารณาและเสนอต่อคณะกรรมการบริษัทเพื่อนำเสนอที่ประชุมผู้ถือหุ้นในการแต่งตั้ง นายชัยกรณ์
    อุ่นปิติพงษา และนายอภิรักษ์ อติอนุวรรตน์ แห่งสำนักงาน ดร. วิรัช แอนด์ แอสโซซิเอทส์
    เป็นผู้สอบบัญชีสำหรับปี 2551 เป็นปีที่ 2

6.  พิจารณาและให้ความเห็นเพิ่มเติมในการจัดทำงบประมาณประจำปีของบริษัท

(นางอรดี รุ่งเรืองโรจน์)

ประธานคณะกรรมการตรวจสอบ